คนเลร้อง ค่าชดเชยซึนามิไม่พอซ่อมเรือ
ประชาไท - 31 ม.ค.48 เงินที่ทางราชการจะให้เป็นค่าชดเชยกรณีที่เรือสูญหายนั้นน้อยมาก ค่าต่อเรือลำใหม่แทนลำเดิมที่แตกหรือหาย ต้องใช้เงินสูง ต้องซื้อเครื่องเรือ อุปกรณ์ทำการประมงอีกหลายอย่าง การที่ได้เรือกลับคืนมาอย่างเดียวไม่ได้หมายความว่าชาวประมงจะกลับได้ทำอาชีพได้ทันที ต้องมีเครื่องเรือ เครื่องมือประมง ทุกอย่างต้องใช้เงินทั้งนั้น นายอิบ เขียดสังข์ ชาวบ้านหาดประพาส ต.กำพวน กิ่ง อ.สุขสำราญ จ.ระนอง ให้สัมภาษณ์กับ ประชาไท นายอิบกล่าวต่อว่า ชาวประมงพื้นบ้านส่วนใหญ่ไม่มีทะเบียนเรือทำให้ได้รับเงินช่วยเหลือช้า อีกทั้งงบประมาณที่จัดสรรให้ชาวประมงเรือเล็ก ยังไม่เพียงพอต่อความเสียหายที่เกิดขึ้น ส่งผลให้ชาวประมงพื้นบ้านไม่สามารถออกเรือหาปลาตามปกติได้ เฉพาะค่าเครื่องเรือก็ประมาณ 30000-40000 บาทแล้ว ยังไม่รวมค่าต่อเรือใหม่อีก แต่เงินที่ได้เพียง 66000 กว่าบาท ก็ต้องเลือกเอาว่าจะเอาเรือ หรือเอาเครื่องเรือ แต่ไม่ว่าจะเลือกอะไรก็ออกทะเลไม่ได้อยู่ดี ส่วนจะให้ไปทำอย่างอื่นก็ทำไม่ได้ เพราะผมเชี่ยวชาญงานทะเล พวกเราสามารถดำรงชีวิตอยู่ได้ หากรัฐช่วยเหลืออย่างถูกวิธี เราไม่ได้ต้องการเงินมากมาย ขอเพียงเรือเรากลับมา ขอเพียงเรามีเครื่องไม้เครื่องมือจับปลา ผมคิดว่าเราอยู่ได้โดยไม่เป็นภาระใคร นายอิบกล่าว ด้านนายสุนทร อเนกเมธีพฤกษา ประมงจังหวัดระนองกล่าวว่า งบประมาณจากกรมประมงตั้งไว้ทั้งหมดประมาณ 900 ล้านบาท เพื่อสำรองในกรณีที่ชาวประมงต้องซ่อมเรือเกินราคาที่ตั้งประเมินไว้ แต่เจ้าของเรือจะต้องดำเนินการยื่นอุทธรณ์ต่อหน่วยงานราชการเป็นแต่ละรายไป ซึ่งคาดว่าจะมีไม่กี่ราย นายสุนทรกล่าวต่อว่า ได้จัดสรรงบประมาณเป็นค่าชดเชยเรือประมงประมาณ 20 ล้านบาท และค่าผู้ประกอบการเลี้ยงสัตว์น้ำประมาณ 30 ล้านบาท คาดว่างบประมาณที่ใช้ทั้งหมดไม่เกิน 60 ล้านบาท โดยชาวประมงที่ได้รับความเสียหายจะได้รับเงินชดเชยทุกคน แต่คนที่ขึ้นทะเบียนกับกรมประมงจะได้รับก่อน ส่วนคนที่ไม่ได้ขึ้นทะเบียน ทางกรมประมงร่วมกับจังหวัดได้ตั้งคณะกรรมการขึ้นเพื่อพิจารณาต่อไป ทั้งนี้ เมื่อจ่ายเงินชดเชยทั้งหมดแล้ว เงินที่เหลือจะคืนไปยังกรมประมงตามเดิม เพื่อใช้ในการดำเนินงานต่อ อย่างไรก็ตาม นายวินัย มงคลธาร ผู้ว่าราชการจังหวัดระนองกล่าวว่า ราคาที่ตั้งไว้เป็นไปตามระเบียบการให้ความช่วยเหลือผู้ประสบภัย แต่ในกรณีเรือใหญ่ซึ่งมีค่าใช้จ่ายเกินกว่านั้นก็สามารถอุทธรณ์ยื่นเรื่องต่อไปยังทางราชการได้ ส่วนในกรณีเรือเล็กคาดว่าไม่น่าจะมีปัญหาในการชดเชยค่าเสียหายตามที่ประเมินไว้ นายวินัยกล่าวว่า การชดใช้ความเสียหายกรณีเรือประมงแบ่งออกเป็นสองกรณี คือ กรณีที่เรือชำรุดต้องซ่อมแซม กับกรณีที่เรือแตก หรือสูญหาย ทั้งนี้ กรณีที่เรือชำรุดจะได้รายละไม่เกิน 30000 บาท ส่วนกรณีที่เรือแตกหรือสูญหายได้รายละไม่เกิน 66000 บาท ซึ่งจะจ่ายให้ทั้งผู้ที่มีทะเบียนและไม่มีทะเบียน 
ประชาไท - 31 ม.ค.48 เงินที่ทางราชการจะให้เป็นค่าชดเชยกรณีที่เรือสูญหายนั้นน้อยมาก ค่าต่อเรือลำใหม่แทนลำเดิมที่แตกหรือหาย ต้องใช้เงินสูง ต้องซื้อเครื่องเรือ อุปกรณ์ทำการประมงอีกหลายอย่าง